CELEX: 62021TN0214
Language: sl
Date: 2021-04-19 00:00:00
Title: Zadeva T-214/21: Tožba, vložena 19. aprila 2021 – Múka/Komisija

21.6.2021   
            
            
               SL
            
            
               Uradni list Evropske unije
            
            
               C 242/50
            
         
      Tožba, vložena 19. aprila 2021 – Múka/Komisija
      (Zadeva T-214/21)
      (2021/C 242/71)
      Jezik postopka: angleščina
      
         Stranki
      
      
         Tožeča stranka: Ondřej Múka (Praga, Češka republika) (zastopnik: P. Kočí, odvetnik)
      
         Tožena stranka: Evropska komisija
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  Odločbo Komisije št. C(2021) 1320 final z dne 21. februarja 2021 in Odločbo št. COMP/B2/JP *Gestdem 2020/5901 z dne 27. oktobra 2020, s katerima je Komisija zavrnila dostop do dokumentov, za katere je zaprosila tožeča stranka v prošnji z dne 17. septembra 2020 in v potrditveni prošnji z dne 12. novembra 2020 na podlagi Uredbe (ES) št. 1049/2001, razglasi za nični;
               
            
                  —
               
               
                  Evropski komisiji odredi, da tožeči stranki predloži vse informacije in dokumente, za katere je bilo zaprošeno v prošnji z dne 17. septembra 2020 v roku 30 dni od pravnomočnosti sodbe; in
               
            
                  —
               
               
                  Evropski komisiji naloži, da nosi svoje stroške in da tožeči stranki povrne stroške v roku 30 dni od pravnomočnosti sodbe.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja sedem tožbenih razlogov.
      
                  1.
               
               
                  Prvi tožbeni razlog se nanaša na to, da izjeme iz člena 4(3) Uredbe (ES) št. 1049/2001 (1) ni mogoče uporabiti, ker sta bila postopka o vročitvi, na podlagi katerih je Komisija sprejela odločbi o vročitvi, že zaključena.
               
            
                  2.
               
               
                  Drugi tožbeni razlog se nanaša na to, da Komisija ni opravila konkretnega in posamičnega preizkusa zadevnih dokumentov in v okviru obrazložitve ni posebej pojasnila, zakaj bi razkritje zadevnih dokumentov lahko konkretno in dejansko oslabilo varstvo interesa, zagotovljenega s členom 4 Uredbe (ES) št. 1049/2001.
               
            
                  3.
               
               
                  Tretji tožbeni razlog se nanaša na to, da je Komisija kršila pravila in cilje Uredbe (ES) št. 1049/2001, katerih namen je čim bolj uresničiti pravico dostopa javnosti do dokumentov. Komisija ni zagotovila čim lažjega uresničevanja pravice dostopa javnosti do dokumentov kljub izrecnim zahtevam Uredbe (ES) št. 1049/2001. Komisija je zato kršila uvodni izjavi 4 in 11 ter člen 1(a), (b) in (c) Uredbe (ES) št. 1049/2001.
               
            
                  4.
               
               
                  Četrti tožbeni razlog se nanaša na to, da Komisija ni izpolnila obveznosti odobritve dostopa do vsaj dela zaprošenih dokumentov s tem, da je zavrnila dostop do vseh dokumentov, ne da bi v zvezi s tem podala potrebno obrazložitev. Komisija je zato kršila člen 4(6) Uredbe št. 1049/2001.
               
            
                  5.
               
               
                  Peti tožbeni razlog se nanaša na to, da tveganje, da bi bile preiskovalne strategije Komisije ogrožene, ne obstaja. Prošnja za informacije tožeče stranke se je nanašala na dostop do dokumentov, ki so v zvezi s primernostjo podpore proizvodnji električne energije iz obnovljivih virov v Češki republiki in z izračuni vrednosti stopnje notranje donosnosti investicij, ter na druge posebej opredeljene dokumente, ne pa na dostop do informacij v zvezi s postopkom odločanja Komisije, njenimi posebnimi strategijami preiskav, predhodnimi ocenami zadev ali z načrtovanjem postopkovnih dejanj.
               
            
                  6.
               
               
                  Šesti tožbeni razlog se nanaša na to, da Uredba (ES) št. 1589/2015 (2) ne prepoveduje posredovanja zaprošenih dokumentov, ki je določeno na podlagi Uredbe (ES) št. 1049/2001. Komisija bi zato morala v skladu z Uredbo št. 1049/2001 ugoditi prošnji in potrditveni prošnji.
               
            
                  7.
               
               
                  Sedmi tožbeni razlog se nanaša na to, da je zahteva, ki jo je Komisija naložila tožeči stranki, naj dokaže obstoj prevladujočega javnega interesa, ki upravičuje razkritje zaprošenih dokumentov, v nasprotju z Uredbo (ES) št. 1049/2001 in njenimi načeli. Poleg tega je prevladujoč javni interes (ki upravičuje razkritje zaprošenih dokumentov), ki je v obravnavani zadevi podan, v nadzoru nad zakonodajnimi postopki in upravljanjem javnih sredstev. Ta interes prevlada nad vsemi izjemami, na katere se je sklicevala Komisija, in v velikem delu temelji na dokumentih, za katere je zaprosila tožeča stranka.
               
            
         (1)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL, posebna izdaja v slovenščini, poglavje 1 zvezek 3, str. 331).
      
         (2)  Uredba Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL 2015, L 248, str. 9).